
Бүген төштән соң Татарстан Республикасы Президенты Рөстәм Миңнеханов «Җошкуноз» компанияләр төркемен гамәлгә куючы Ойа Җошкуноз Акташ ханым белән очрашты.

Очрашу Татарстан Республикасы Хөкүмәте Йортында узды.

Рөстәм Миңнеханов искәрткәнчә, бүген Төркия – Татарстанның әйдәп баручы чит ил партнерларыннан берсе. Төркия компанияләре республикага 2 млрд АКШ доллары инвестицияләгән. Төбәктә 10 төрек заводы уңышлы эшли.

Рөстәм Миңнеханов сүзләренчә, Төркия компанияләре җитәкчелеге вәкилләре белән даими очрашулар килеп туган мәсьәләләрне оператив хәл итәргә мөмкинлек бирә, үзара файдалы хезмәттәшлек өчен яңа мөмкинлекләр ача.

Катлаулы хәлләргә карамастан, Төркия бизнесы безнең республикада актив рәвештә эшчәнлек алып бара, дип ассызыклады Рөстәм Миңнеханов, уртак проектларның шактый өлеше «Алабуга» махсус икътисадый зонасы территориясендә гамәлгә ашырыла.

«Җошкуноз» компаниясе 2014 елда Татарстанда автомобильләрнең кузов детальләрен җитештерү буенча эре завод ачты. 2018 елның маенда «Җошкуноз Алабуга» ҖЧҖ «ММК» ААҖ белән берлектә автомобиль сәнәгате өчен корыч әзерләүләр җитештерүне башлап җибәрде.

Татарстан мөһим һәм ышанычлы эшлекле партнер булган «Җошкуноз» компаниясе белән хезмәттәшлекне ныгытырга тели, диде Рөстәм Миңнеханов очрашу барышында. Аннары тагын Татарстан территориясендә компания бизнесын алга таба үстерүнең актуаль мәсьәләләре буенча да фикер алыштылар.
Рөстәм Миңнеханов «Җошкуноз» компанияләре төркеме белән киләчәк хезмәттәшлек мәсьәләләре турында фикер алышты